 

HSR SR dňa 14.08.2017 Bod č. 25 programu

**Stanovisko Republikovej únie zamestnávateľov**

* k Návrhu na úpravu sumy mesačnej minimálnej mzdy na rok 2018
* materiál na rokovaní HSR SR dňa 14.08.2017

**Stručný popis podstaty predkladaného materiálu a jeho relevancie z hľadiska RÚZ**

Materiál bol predložený na rokovanie HSR Ministerstvom práce, sociálnych vecí a rodiny Slovenskej republiky nakoľko sociálni partneri podľa § 7 ods. 3 zákona nepredložili do 15. júla 2017 dohodu o sume mesačnej minimálnej mzdy.

**Cieľom a obsahom materiálu je najmä:**

Návrh na úpravu sumy minimálnej mzdy na rok 2018 sa predkladá v súlade so zákonnými ustanoveniami zákona č. 663/2007 Z. z. o minimálnej mzde po neúspešných rokovaniach zástupcov zamestnancov a zástupcov zamestnávateľov.

Navrhuje sa, aby suma minimálnej mzdy pre tok 2018 bola stanovená na 480 eur mesačne (2,759 eura na hodinu).

**Zvýšenie** sumy minimálnej mzdyv tzv. hrubom vyjadrení **o 45 eur** mesačne znamená medziročný nárast o**10,34 %**; zvýšenie sumy mesačnej minimálnej mzdy v tzv. čistom vyjadrení bude predstavovať **cca 7,77 %.**

**Postoj RÚZ k materiálu**

**RÚZ sa k predloženému materiálu nevyjadruje a nezaujíma k nemu stanovisko.**

Vzhľadom na doterajší priebeh rokovaní o výške minimálnej mzdy sa RÚZ nezúčastnila rokovaní o úprave výšky minimálnej mzdy na rok 2018. Dôvodom bol návrh na zvýšenie minimálnej mzdy približujúcej sa sume 500 eur, predstavený predsedom vlády SR v rámci prvomájových osláv. Tento počin RÚZ vníma ako predikciu stanovenia výšky minimálnej mzdy politickým rozhodnutím vlády SR. Keďže sa tak deje opakovane, s poľutovaním konštatujeme, že výška minimálnej mzdy na rok 2018, podobne ako v uplynulých rokoch, už nemôže byť výsledkom vyjednávania sociálnych partnerov.

Napriek uvedenému **RÚZ navrhuje sociálnym partnerom stanoviť záväzný mechanizmus úpravy výšky minimálnej mzdy v prípade, že nedôjde k dohode sociálnych partnerov, s uplatnením kritérií uvedených v platnom zákone o minimálnej mzde.**

RÚZ má skutočný záujem o to, aby návrh minimálnej mzdy na ďalšie obdobie bol výsledkom konsenzu sociálnych partnerov a nie politickým marketingom predsedu vlády, preto RÚZ týmto vyzýva zástupcov zamestnancov na skutočný dialóg.

**Pripomienky RÚZ k predkladanému materiálu**

Z dôvodu uvedeného vyššie RÚZ nezaujíma k predloženému materiálu žiadne stanovisko a navrhuje zaviesť pevný a záväzný mechanizmus úpravy výšky minimálnej mzdy v prípade, že nedôjde k dohode sociálnych partnerov o jej výške.

**Zdroj:** [**RÚZ**](https://lt.justice.gov.sk/Material/MaterialHome.aspx?instEID=-1&matEID=3089&langEID=1)